ไฟแนนซ์ทูเดย์
โดย...ช.ชดา
12 มี.ค. 2558

โดย...ช.ชดา
...กรณ์ จาติกวณิช อดีตขุนคลังโลก คุยกับ ช.ชดา ว่า ในหลักการเห็นด้วยกับนโยบายการเก็บภาษีที่ดินและสิ่งปลูกสร้าง แต่ทำนายล่วงหน้าไว้เลยว่า แม้กฎหมายนี้มีข้อดีมากกว่าเสีย แต่เชื่อว่ารัฐบาลจะอธิบายให้ประชาชนฟังแล้วคนจะไม่เข้าใจ และแล้วชาวบ้านฟังเรื่องภาษีที่ดินแล้วก็ไม่เข้าใจจริงๆ
ที่คนไม่เข้าใจ และจะไม่ยอมเข้าใจ ก็เพราะทุกคนไม่อยากเสียเงิน พากันไปโฟกัสกฎหมายตรงประเด็นที่ว่าบ้านอยู่อาศัยต้องเสียภาษี จากเดิมที่ไม่เคยมีรายจ่ายส่วนนี้จะมาขูดรีดกันได้ยังไง ตอนนี้ สมหมาย ภาษี รมว.คลัง และทีมงานหาสารพัดรูปแบบที่จะยกเว้นภาษีและให้คนจนได้รับผลกระทบน้อยที่สุด
แต่อัตราภาษีและการยกเว้นภาษียังไม่นิ่ง ช.ชดา แนะนำให้ รมว.คลัง พูดหนเดียวก่อนเข้า ครม. และเมื่อผ่าน ครม.ออกมาก็แถลงอีกครั้ง เนื่องจากอาจถูกแก้ไขร่างกฎหมายในที่ประชุม ครม. คนจะได้ไม่สับสน
ความสับสนที่เกิดจากความกลัวเสียภาษีบ้านอยู่อาศัย มีผลทางด้านจิตวิทยา ทำให้คนไม่มีอารมณ์จับจ่ายใช้สอย การบริโภคอาจจะหดตัวลงไปอีก ไม่เป็นผลดีต่อเศรษฐกิจในภาพรวม
...ประเด็นเรื่องความโปร่งใสขององค์กรปกครองส่วนท้องถิ่น (อปท.) ที่ กอบศักดิ์ ภูตระกูล สมาชิกสภาปฏิรูปแห่งชาติ (สปช.) ตั้งข้อสังเกตว่า ไหนๆ จะเพิ่มบทบาทกระจายการปกครองส่วนท้องถิ่นและให้เก็บภาษีไปพัฒนาท้องถิ่นเอง อปท.ก็ต้องโปร่งใสเปิดเผยการจัดซื้อจัดจ้างโครงการต่างๆ ด้วย อันนี้เป็นเรื่องน่าสนใจที่ควรนำไปขยายความมาก
...แว่วว่า แผนการจับบัตรเอทีเอ็มติดชิป เพื่อป้องกันและแก้ไขการถูกสกิมมิ่งจากโจรไฮเทคที่อาละวาดอยู่เนืองๆ มีแบงก์ใหญ่แบงก์หนึ่งทำท่าจะบ่อลัก คือ ทำไม่ทันในเดือน ม.ค. 2559 ตามที่แบงก์ชาติกำหนด ในขณะที่หลายแบงก์พร้อม งานนี้เกิดการล็อบบี้ในสมาคมธนาคารไทย แต่เชื่อว่าอย่างไรแบงก์ชาติคงไม่ยอมให้ยืดเวลาออกไป
เรื่องนี้ไม่ใช่เรื่องเล็ก เพราะบัตรเอทีเอ็มในประเทศไทยมีหลายล้านบัตร โดยเฉพาะในต่างจังหวัดจะเปลี่ยนเป็นชิปการ์ดในทันใด ลูกค้าจะมาเปลี่ยนบัตรกันทันหรือเปล่า และถ้าเปลี่ยนบัตรแต่ตู้เอทีเอ็มยังติดเครื่องอ่านชิปการ์ดไม่ทัน จะทำไงคนกดเงินกันไม่ได้ แค่คิดก็ปวดหัวแล้ว